ધોરણ 11ના પુરા થયા બાદથી તેમની દોસ્તીમાં પ્રેમ ભળવાનો શરુ થઇ ચુક્યો હતો. પણ બંનેમાંથી કોઈ પણ એ અકથ્ય લાગણીને બરાબર રીતે અનુભવી કે સ્વીકારી શકતું નહી ! પણ જયારે સ્કુલીંગ પત્યા બાદ અને કોલેજ શરુ થતાં પહેલાના સમયમાં બંને ભાગ્યે જ મળી શકતા, ત્યારે તેમને એ લાગણી ખુબ સારી રીતે અનુભવાઈ હતી ! અને બંને એ વાત સમજતા થયા હતા કે તેમની વચ્ચે દોસ્તીથી વિશેષ પણ કંઇક હતું ! પણ બંનેમાંથી પહેલું કોણ કબુલ કરશે એની રાહ જોવામાં જ તેમણે કોલેજના ત્રણ મહિના વિતાવી નાંખ્યા હતા !